**LISA 1. Narratiiv**

Maria on 12-aastane tüdruk, kellele on alati meeldinud jalgrattaga sõita. Kui ta koolis hakkas käima, ostsid vanemad talle rattakiivri, et ta koolitee kulgeks ohutult. Mariale on kiiver aga pigem tüütu ja ebamugava kohustusena tundunud ning ta on kandnud seda alati üksnes täiskasvanute (vanemad, õpetaja, politsei) läheduses. Kahe nädala eest aga juhtus temaga jalgrattaga koolist koju sõites õnnetus: üks kõrvalteelt lähenenud sõiduauto sõitis peateel liikuvale Mariale otsa. Saadud löögist kukkus Maria rattalt maha. Õnnetuse hetkel kandis ta kiivrit, kuna sel päeval oli neil koolis jalgrattamatk. Õnnetuse tagajärjel sai ta üksnes kriimustada ning ehmatuse osaliseks.

**Aruteluks**

* Kas Sina kannad alati kiivrit? Mis põhjustel kannad/ei kanna?
* Mis põhjustel hakkaksid kiivrit kandma, kui pole seda seni teinud?
* Mida teeksid sellises olukorras:

On koolipäeva ja veerandi lõpp ning Sa kiirustad koju, et perega ühisele puhkusereisile jõuda. Oled juba ratta juures ning selle lukust lahti teinud, kui avastad, et oled oma kiivri koos spordikotiga kolmandale korrusele klassiruumi jätnud. Mida teed? Põhjenda oma otsust.

* Millised on kiivri nõuded ning kuidas tuleks kiivrit kanda?
* Kas peale õnnetust võis Maria sama kiivriga edasi sõita?
* Kas Sinuga on jalgrattaga sõites õnnetus juhtunud? Kas Sa kandsid siis kiivrit?
* Miks on oluline kanda kiivrit ka siis, kui vanemad ei ole juures?
* Miks võib kiiver ebamugava kohustusena tunduda? Millised võiksid olla positiivsed lahendused jalgratturi ohutust silmas pidades?